Title: ระเบียบเจ้าพนักงานจราจรในเขตกรุงเทพมหานคร เกี่ยวกับการจัดช่องเดินรถสำหรับรถฉุกเฉิน (ฉบับที่ 3) พ.ศ. 2561

ระเบียบเจ้าพนักงานจราจรในเขตกรุงเทพมหานคร
เกี่ยวกับการจัดช่องเดินรถสำหรับรถฉุกเฉิน
(ฉบับที่ ๓)
พ.ศ. ๒๕๖๑

ตามที่เจ้าพนักงานจราจรในเขตกรุงเทพมหานครได้ออกระเบียบเจ้าพนักงานจราจรในเขตกรุงเทพมหานคร
เกี่ยวกับการจัดช่องเดินรถสำหรับรถฉุกเฉิน นั้น เนื่องจากปัจจุบันถนนบางสายมีปริมาณรถมาก
การจราจรไม่คล่องตัว เมื่อเกิดเหตุฉุกเฉินทำให้รถฉุกเฉินไม่สามารถปฏิบัติภารกิจได้ทันท่วงที
 ดังนั้น เพื่อเป็นการปลอดภัยและสะดวกในการจราจร
จึงจำเป็นต้องออกระเบียบเจ้าพนักงานจราจร เกี่ยวกับการจัดช่องทางสำหรับรถฉุกเฉินเพิ่มเติม

ฉะนั้น อาศัยอำนาจตามความในมาตรา ๑๓๙ (๑๐) แห่งพระราชบัญญัติจราจรทางบก
พ.ศ. ๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิเสรีภาพของบุคคล
ซึ่งมาตรา
๒๖ ประกอบกับมาตรา ๓๘ ของรัฐธรรมนูญแห่งราชอาณาจักรไทย พ.ศ. ๒๕๖๐ บัญญัติให้กระทำได้โดยอาศัยอำนาจตามบทบัญญัติแห่งกฎหมายที่ตราขึ้นเพื่อความมั่นคงของรัฐความสงบเรียบร้อยของประชาชน
และคำสั่งกระทรวงมหาดไทย ที่ ๕๒๙/๒๕๕๕ ลงวันที่ ๗ กันยายน ๒๕๕๕ แต่งตั้งผู้บัญชาการตำรวจนครบาลเป็นเจ้าพนักงานจราจรในเขตกรุงเทพมหานคร
ประกอบกับคำสั่งกองบัญชาการตำรวจนครบาล ที่ ๓๒๒/๒๕๖๐ ลงวันที่ ๑ ตุลาคม
๒๕๖๐ เรื่อง การกำหนดลักษณะงานและการมอบหมายอำนาจหน้าที่รับผิดชอบให้รองผู้บัญชาการตำรวจนครบาลและผู้บังคับการประจำกองบัญชาการตำรวจนครบาล
โดยมอบอำนาจให้รองผู้บัญชาการตำรวจนครบาล
(งานจราจร) กำกับบริหารราชการสั่ง และปฏิบัติราชการแทน ผู้บัญชาการตำรวจนครบาล
จึงได้ออกระเบียบไว้ดังนี้

ข้อ
๑  ระเบียบนี้เรียกว่า ระเบียบเจ้าพนักงานจราจรในเขตกรุงเทพมหานคร
เกี่ยวกับการจัดช่องเดินรถสำหรับรถฉุกเฉิน (ฉบับที่ ๓) พ.ศ. ๒๕๖๑

ข้อ
๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  กำหนดแบ่งช่องจราจรให้เป็นช่องทางเดินรถสำหรับรถฉุกเฉินดังนี้
๓.๑
ถนนสีลม ตั้งแต่แยกนราลม ถึงโรงพยาบาลเลิดสิน จากกึ่งกลางช่องทางเดินรถที่ ๒
ถึงกึ่งกลางช่องทางเดินรถที่ ๓
๓.๒
ถนนเสือป่า ตั้งแต่แยกเสือป่า ถึงโรงพยาบาลกลาง ในช่องทางเดินรถด้านขวาสุด
๓.๓
ถนนยุคล ๒ ตั้งแต่ถนนบำรุงเมือง ถึงโรงพยาบาลกลาง ในช่องทางเดินรถด้านขวาสุด
๓.๔
ถนนตก ตั้งแต่แยกถนนตก ถึงโรงพยาบาลเจริญกรุงประชารักษ์ ในช่องทางเดินรถด้านขวาสุด

ข้อ
๔  นับตั้งแต่วัน เวลา
ที่ระเบียบนี้ใช้บังคับ ให้ยกเลิก ข้อบังคับ กฎ ระเบียบ คำสั่งใดที่ขัดหรือแย้งกับระเบียบนี้

ประกาศ
ณ วันที่ ๑๐ กรกฎาคม พ.ศ. ๒๕๖๑
พลตำรวจตรี
จิรพัฒน์  ภูมิจิตร
รองผู้บัญชาการตำรวจนครบาล
ปฏิบัติราชการแทน
ผู้บัญชาการตำรวจนครบาล
เจ้าพนักงานจราจรในเขตกรุงเทพมหานคร

ปุณิกา/จัดทำ
๑๑
มกราคม ๒๕๖๒

[๑] ราชกิจจานุเบกษา
เล่ม ๑๓๕/ตอนพิเศษ ๑๙๐ ง/หน้า ๔/๘ สิงหาคม ๒๕๖๑